Yesu napane kuka ku Lishinga lya Milandi vya Ulivela.
Palyamba lyake,
lyamba linyeiku andyúka kavili kwing'ande ya Nnungu.
Venentete uti vaníntang'anedya,
nae kwikala kuvapundisha.
Napanelo vamwalimu vadishaliya pamo na mapalishayo vandímwidanavo nkongwe wavankamwíle ugoni kumwimidya shing'ati shave
kutwala kumwaulila Yesu doni,
“Mwalimu,
nkongwe aju tuninkamula ugoni.
Napanelo mu Lilamulo,
Musha anditulamulila vakongwe vantindo au kuvaamanga majanga mpaka vapele!
Kushi wako po,
uushidashi?”
Vandímudya davo vantela ntego pakulota vapate lilove lyakunkanidyanga.
Yesu apalá akatepa kutwala kutunduvanga kwandika na shala pai.
Bai kwodamwaa vashindauka mushu vamudya,
nae andítakatuka kuvajang'ula doni,
“Pakati penu,
aijá ákave lidambi ave ntandi kuntumbula nkongwe aju lijanga.”
Akatepa kavili kuka mushu aandika pai.
Vanavo vakaigwe malove alo vandítunduvanga kuma jumo jumo kutunduvangila vanang'olo.
Pashinu apo kubaki Yesu pamo na aijá nkongwe wavamwimidídye shing'ati shipinga.
Yesu akatakatuka kutwala kumudya nkongwe jo kushidoni,
“Wako,
vanu avalá vavelé kwashi?
Andibakila jumo wakulota kukuukumu?”
Nkongwe jo do,
“Nang'olo,
hapali ata jumo.”
Yesu kushidoni,
“Ata nanangu handikuukumu.
Wena na haunatege kavili.”]